CELEX: 32021D1038
Language: da
Date: 2021-06-23 00:00:00
Title: Kommissionens afgørelse (EU) 2021/1038 af 23. juni 2021 om indrømmelse af en overgangsperiode til Kongeriget Nederlandene i henhold til Kommissionens beslutning 2008/477/EF for så vidt angår en ajourføring af relevante tekniske vilkår for 2500-2690 MHz-båndet (meddelt under nummer C(2021) 4433) (Kun den nederlandske udgave er autentisk)

25.6.2021   
               
               
                  DA
               
               
                  Den Europæiske Unions Tidende
               
               
                  L 226/38
               
            
         KOMMISSIONENS AFGØRELSE (EU) 2021/1038
         af 23. juni 2021
         om indrømmelse af en overgangsperiode til Kongeriget Nederlandene i henhold til Kommissionens beslutning 2008/477/EF for så vidt angår en ajourføring af relevante tekniske vilkår for 2 500-2 690 MHz-båndet
         
            
               (meddelt under nummer C(2021) 4433)
            
         
         (Kun den nederlandske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 5,
         under henvisning til Kommissionens beslutning 2008/477/EF af 13. juni 2008 om harmonisering af 2 500-2 690 MHz-båndet for landbaserede systemer, som kan levere elektroniske kommunikationstjenester i Fællesskabet (2), særlig artikel 2, stk. 2, og
         under henvisning til anmodning indgivet af Nederlandene den 6. januar 2021, og
         ud fra følgende betragtninger:
         
                     (1)
                  
                  
                     I henhold til beslutning 2008/477/EF udpeger medlemsstaterne frekvensbåndet 2 500-2 690 MHz og stiller det uden eksklusivitet til rådighed for landbaserede systemer, der kan levere elektroniske kommunikationstjenester, i overensstemmelse med de parametre, der er fastlagt i bilaget til denne beslutning.
                  
               
                     (2)
                  
                  
                     I henhold til artikel 2, stk. 2, i beslutning 2008/477/EF kan de medlemsstater, der anvender tidsdelt duplex (TDD) eller ren downlink-drift uden for delbåndet 2 570-2 620 MHz på den dato, hvor denne beslutning træder i kraft, i henhold til artikel 4, stk. 5, i beslutning nr. 676/2002/EF anmode om en overgangsperiode for gennemførelsen af førstnævnte beslutning.
                  
               
                     (3)
                  
                  
                     Nederlandene har meddelt Kommissionen, at mens der er tildelt tilladelser for anvendelsen af størstedelen af delbåndet 2 570-2 620 MHz i overensstemmelse med Kommissionens gennemførelsesafgørelse (EU) 2020/636 (3), er to begrænsede afsnit af båndet, nemlig 2 565-2 570 MHz og 2 685-2 690 MHz, stadig genstand for to tilladelser, der omfatter tidsdelt duplex (TDD) i stedet for frekvensdelt duplex (FDD), og som blev tildelt i 2010 i henhold til beslutning 2008/477/EF og vil udløbe i 2030.
                  
               
                     (4)
                  
                  
                     Nederlandene har ved brev af 6. januar 2021 anmodet Kommissionen om en overgangsperiode i henhold til artikel 2, stk. 2, i beslutning 2008/477/EF, således at de to ovennævnte tilladelser for tidsdelt duplex opretholdes indtil deres udløb. Disse tilladelser blev tildelt ved afgørelser truffet af Agentschap Telecom van het Ministerie van Economische Zaken en Klimaat. Der blev tildelt en tilladelse under referencenummer AT-EZK/7635162, sagsnummer 6781570-G1, som er gyldig fra den 3. januar 2013 indtil den 2. januar 2030, og en anden tilladelse blev tildelt under referencenummer AT-EZK/7937970, sagsnummer 6697351, og er gyldig fra den 11. maj 2010 indtil den 11. maj 2030.
                  
               
                     (5)
                  
                  
                     Til støtte for sin anmodning har Nederlandene fremlagt tilstrækkelige oplysninger og begrundelser. Ved at opretholde de to eksisterende tilladelser, som anvendes til levering af offentlige mobilkommunikationstjenester, i overgangsperioden undgår de nederlandske myndigheder at afbryde leveringen af mobilkommunikationstjenester fra indehaverne af disse to tilladelser og at forstyrre den nuværende situation med lige konkurrencevilkår på mobilkommunikationsmarkedet i Nederlandene. Desuden krævedes det ifølge de omfattende brugsrestriktioner, der er knyttet til anvendelsen af de to pågældende frekvensafsnit, at disse tilladelser ikke medregnes i definitionen og fastlæggelsen af det alment gældende frekvensloft. Derfor vil overgangsperioden sikre stabilitet i konkurrencesituationen på mobilkommunikationsmarkedet og ikke uretmæssigt forsinke gennemførelsen af beslutning 2008/477/EF i Nederlandene.
                  
               
                     (6)
                  
                  
                     Desuden er de effektgrænseværdier, der er knyttet til anvendelsen af disse frekvenser i henhold til de relevante tilladelser, i overensstemmelse med de internationale koordineringsaftaler, som er indgået med nabomedlemsstaterne med henblik på at sikre, at der ikke skabes nogen interferens ind i disse medlemsstater. Overgangsperioden vil derfor ikke uretmæssigt forsinke gennemførelsen af beslutning 2008/477/EF i nabomedlemsstaterne.
                  
               
                     (7)
                  
                  
                     Overgangsperioden vil heller ikke række ud over, hvad der er nødvendigt, således at fastlæggelsen af en fælles ramme og harmoniserede tekniske vilkår for anvendelsen af frekvensbåndet 2 500-2 690 MHz ikke hindres. Der er fastsat begrænsninger for anvendelsen af 2 685-2 690 MHz for at beskytte radioastronomitjenester i det tilstødende frekvensbånd, og anvendelsen af frekvensbåndet 2 565-2 570 MHz er begrænset for at beskytte FDD-anvendelse i tilstødende frekvensbånd.
                  
               
                     (8)
                  
                  
                     Derfor ville denne overgangsperiode sikre, at EU's politiske mål for frekvensbåndet 2 500-2 690 MHz nås med færrest mulige omkostninger for hver enkelt medlemsstat og operatør.
                  
               
                     (9)
                  
                  
                     Derfor forekommer den ønskede overgangsperiode at være berettiget og at stå i et rimeligt forhold til formålet, og den vil ikke uretmæssigt forsinke gennemførelsen af beslutning 2008/477/EF i Nederlandene eller i de andre medlemsstater eller skabe uretmæssige forskelle mellem medlemsstaterne med hensyn til deres konkurrence- og lovgivningsmæssige situation.
                  
               
                     (10)
                  
                  
                     Frekvensudvalgets medlemmer blev hørt og tilkendegav på mødet den 9.-10. marts 2021, at de ikke havde indvendinger imod denne overgangsperiode —
                  
               VEDTAGET DENNE AFGØRELSE:
         
            Artikel 1
            Nederlandene indrømmes hermed en overgangsperiode i henhold til beslutning 2008/477/EF på de betingelser, der fremgår af samme beslutning.
         
         
            Artikel 2
            Nederlandene kan hermed gennemføre, indtil senest den 11. maj 2030, tidsdelt duplex (TDD) i stedet for frekvensdelt duplex (FDD) i delbåndene 2 565-2 570 MHz og 2 685-2 690 MHz.
         
         
            Artikel 3
            Nederlandene sikrer, at gennemførelsen af TDD i henhold til artikel 2 ikke uretmæssigt forsinker gennemførelsen af beslutning 2008/477/EF, ikke skaber uretmæssige forskelle mellem medlemsstaterne med hensyn til deres konkurrence- og lovgivningsmæssige situation og ikke påvirker de landbaserede systemer, der kan levere elektroniske kommunikationstjenester, og som allerede anvendes eller skal tages i brug i frekvensbåndet 2 500-2 690 MHz i overensstemmelse med de tekniske parametre, der er harmoniseret ved beslutning 2008/477/EF i andre medlemsstater.
         
         
            Artikel 4
            Denne afgørelse er rettet til Kongeriget Nederlandene.
         
         
            Udfærdiget i Bruxelles, den 23. juni 2021.
            
               
                  På Kommissionens vegne
               
               Thierry BRETON
               
                  Medlem af Kommissionen
               
            
         
         
            (1)  EFT L 108 af 24.4.2002, s. 1.
         
            (2)  EUT L 163 af 24.6.2008, s. 37.
         
            (3)  Kommissionens gennemførelsesafgørelse (EU) 2020/636 af 8. maj 2020 om ændring af beslutning 2008/477/EF for så vidt angår en ajourføring af relevante tekniske vilkår for 2 500-2 690 MHz-båndet (EUT L 149 af 12.5.2020, s. 3).